Araroet (ook bekend as pylwortel) is ‘n maklik verteerbare eetbare stysel wat oorspronklik slegs vervaardig is uit die wortels van die plant Maranta arundinacea. Hierdie bossieagtige meerjarige M. arundinacea is inheems in die tropiese reënwoude van die noordooste van Suid-Amerika en op die Wes-Indiese Eilande. Die plant het stingels tot 1½ m lank, baie blare en wit blomme. Die wortelstokke word tot 30 cm lank en die knolle bevat stysel met besondere eienskappe. As die knolle vol is van die stysel word hulle geoes, geskil, goed gewas en fyn gerasper tot pulp en daarna verwerk tot ‘n ligte wit poeier. Dit kan dus vergelyk word met aartappels, patats, taro en kassawe. Araroet bevat geen vitamiene en baie min proteïne. As die poeier in water gekook word, word dit ‘n reukloose, kleurlose en amper smaaklose deurskynende jellie. Dit leen hom besonder goed tot die gebruik in die maak van koekies, sjokolade en vla en as verdikker in soppe. Regte araroet word slegs vervaardig uit M. arundinacea. Die naam word egter dikwels verkeerdelik gebruik vir stysel wat uit ander plante berei word en dan as ‘n plaasvervanger vir die skaarser, beter en duurder araroet aangebied word.